**Kedves Diákok és Szülők!**

**Aki szeretne kérdezni, beszélgetni, vagy reagálni, itt megtalál:** **bernadett.schaller@lutheran.hu**

 **Áhítat: Húsvét ünnepe utáni 3., Jubilate vasárnap hete**

Az Atya, Fiú, Szentlélek nevében! Ámen.

**Zsoltár:**

Ujjongj Istennek, egész föld! Zengjétek dicső nevét!
Magasztaljátok nagy dicsőségét! *Zsolt 66,1.2*

Az Úr életben tartott bennünket,

és nem engedte, hogy meginogjunk.

Istenünk, te megpróbáltál minket,

megtisztítottál, mint tűz az ezüstöt.

Csapdába ejtettél, hol tűzbe, hol vízbe jutottunk,

de kivezettél, és felüdültünk.

Áldjátok, népek, a mi Istenünket,

fennen hirdessétek dicsőségét! *Zsolt 66,9–11.8*

*Dicsőség az Atyának és a Fiúnak és a Szentléleknek,*

*miképpen volt kezdetben, most és mindenkor és mindörökkön örökké. Ámen.*

Ujjongj Istennek, egész föld! Zengjétek dicső nevét!
Magasztaljátok nagy dicsőségét! *Zsolt 66,1.2*

**Imádság:**

Drága Urunk,

hálát adunk neked az új hét kezdetén, hogy újra mehetünk hozzád mindazzal, ami betölti szívünket, gondolatainkat. Köszönjük, hogy gondoskodsz testünkről, lelkünkről szüleink által. Az előttünk álló héten sok családban érettségi vizsgára készülő diák van, hadd kérjünk ma külön is értük ezekben a nehéz napokban. Kérjük, segítsd őket abban, hogy mindarról számot adhassanak, amit az elmúlt években nehéz munkával, tanulással szereztek meg. Kérünk felkészítő tanáraikért, a vizsgáztatókért és azokért, akik a megfelelő körülményeket megteremtik számukra. Kérünk kicsikért és nagyokért, gyermekekért, szülőkért és idősekért. Kérünk egészségesekért és betegekért. Bátrakért és félőkért, hívőkért és nemhívőkért. Mindenkiért. Ámen.

**Igehirdetés:**

 ***Ujjongj Istennek, egész föld! Zengjétek dicső nevét! Magasztaljátok nagy dicsőségét!***

 ***(Zsolt 66,1.2)***

Jubilate, azaz örvendj, Isten népe! De mi is az az ujjongó öröm? Amit akkor érzel,

\*amikor reggel felébredsz, és az első gondolatod, hogy amire napok vagy hetek óta vártál, az MA megtörténik!

\*amikor megtudod, hogy nemsokára találkozhatsz azzal, akit nagyon szeretsz!

\*amikor végre sikerült összeraknod valamit, amit szétszereltél, hogy megjavítsd!

\*amikor úton vagy valahova, ahol valami nagyon jó élmény vár rád!

\*amikor megoszthatod valakivel azt a jó élményt, amit átéltél, és tudod, hogy ő pontosan tudja, mi ebben a csodálatos!

\*amikor ráklikkelsz a küldés gombra, vagy feladod a postán egy nagy munka elkészült dokumentumait.

\*amikor egy jól sikerült érettségi vizsga írásbeli dolgozatát beadhatod.

\*amikor elindulsz egy kalandos útra barátokkal, és bármi nehézség is történik, abból mind egy jó sztori lesz a végén.

\*amikor egy igazán jó üzletet sikerült nyélbeütni.

\*amikor sikerült kipecázni a vágyott halat (valóságosan vagy képletesen).

\* amikor megtörténik valami, amiért régóta küzdöttél.

\*amikor csak azt érzed: jó itt lenni, és része lenni egy nagyobb egésznek

\*amikor megérint, betölt az Istennel való találkozás, és úgy érzed, hogy valamire, ami régóta nyugtalanított, választ kaptál.

Jubilate, az Úrban való örvendezés vasárnapjának hete kezdődött el. Ezek a napok arra hívnak bennünket, hogy engedjük be szívünkbe Isten örömet és megszabadulást hozó erőit. Legyünk figyelmesek csodáira, hogy Ő meg akar bennünket ajándékozni. Kérjük, és engedjük, hogy összeszorult szívünk, bezárult lelkünk emlékezzen ajándékaira és erőt merítsen az erő Forrásából. Ámen!

**Imádkozzunk!**

**Mi Atyánk…**

Mi Atyánk, aki a mennyekben vagy,
Szenteltessék meg a Te neved,
Jöjjön el a Te országod,
Legyen meg a Te akaratod,
Amint a mennyben, úgy a földön is.
Mindennapi kenyerünket
add meg nekünk ma,
És bocsásd meg vétkeinket,
Miképpen mi is megbocsátunk
az ellenünk vétkezőknek,
És ne vígy minket kísértésbe,
De szabadíts meg a gonosztól.

Mert Tiéd az ország, a hatalom és a dicsőség,

mindörökké. Ámen.

**Áldás:**

Istennek népe: Az Úr áldjon meg és őrizzen meg téged! Az Úr világosítsa meg az Ő szent arcát terajtad és könyörüljön rajtad! Az Úr fordítsa az Ő szent arcát tefeléd, és adjon tenéked békességet! Ámen.

*Zene: Izsóp - Áldd meg népedet…Kuliliwe tu…*